
PARLAMENTUL  ROMÂNIEI
CAMERA DEPUTAŢILOR

	COMISIA JURIDICĂ,

DE  DISCIPLINĂ ŞI IMUNITĂŢI
	             Bucureşti, 26 februarie 2013
             Nr. PL-x  461/2012/2013


RAPORT

asupra
proiectului de Lege pentru aprobarea Ordonanţei de urgenţă a Guvernului nr.36/2012 privind unele măsuri de reorganizare şi pentru modificarea Legii nr.202/1998 privind organizarea Monitorului Oficial al României

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru aprobarea Ordonanţei de urgenţă a Guvernului nr.36/2012 privind unele măsuri de reorganizare şi pentru modificarea Legii nr.202/1998 privind organizarea Monitorului Oficial al României, trimis Comisiei juridice, de disciplină şi imunităţi cu adresa nr. PL-x 461 din 12 noiembrie 2012 şi înregistrat cu nr.31/894 din 14 noiembrie 2012.
Senatul, în calitate de primă Cameră sesizată a adoptat iniţiativa legislativă în şedinţa din 30 octombrie 2012, în condiţiile articolului 75 alineatul (2) teza a III-a din Constituţia României, republicată.

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat.
Proiectul de lege are ca obiect de reglementare aprobarea unor măsuri de reorganizare a Regiei Autonome “Monitorul Oficial”, precum şi modificarea Legii nr.202/1998, în sensul trecerii regiei de sub autoritatea Camerei Deputaţilor sub autoritatea Guvernului României, exercitată prin Secretariatul General al Guvernului.

Având în vedere importanţa serviciului public prestat de Regia Autonomă “Monitorul Oficial”, se stabileşte ca până la aplicarea prevederilor Ordonanţei de urgenţă a Guvernului nr.109/2011 privind guvernanţa corporativă a întreprinderilor publice, prin ordin al secretarului general al Guvernului, să fie numit directorul general al Regiei Autonome “Monitorul Oficial”, care este şi preşedinte al Consiliului de administraţie al acesteia.

Consiliul Legislativ a avizat favorabil iniţiativa legislativă, cu observaţii şi propuneri, conform adresei cu nr. 506 din 28 iunie 2012.
În conformitate cu prevederile art. 61 din Regulamentul Camerei Deputaţilor, republicat, membrii  Comisiei juridice, de disciplină şi imunităţi au examinat iniţiativa legislativă în şedinţa din 26 februarie 2013.
Din numărul total de 27 deputaţi ai  Comisiei juridice, de disciplină şi imunităţi au participat la dezbateri 17 deputaţi.
În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi (14 voturi “pentru”, 3 voturi “împotrivă“), să supună plenului Camerei Deputaţilor raportul de adoptare a proiectului de Lege pentru modificarea şi completarea Legii 202/1998 privind organizarea Monitorului Oficial al României, în forma adoptată de Senat.

În raport cu obiectul şi conţinutul reglementării, iniţiativa legislativă face parte din categoria legilor ordinare.
     VICEPREŞEDINTE,                          


    SECRETAR,

NICOLAE-CIPRIAN NICA


   THEODOR-CĂTĂLIN NICOLESCU

Consilier parlamentar,

Rodica PENESCU

